458/2018

Útdráttur

Kærður var úrskurður héraðsdóms þar sem máli ákæruvaldsins á hendur X og Y var vísað frá dómi. Landsréttur felldi hinn kærða úrskurð úr gildi og lagði fyrir héraðsdóm að taka málið til efnismeðferðar þar sem formskilyrðum ákæru samkvæmt clið 1. mgr. 152. gr. laga nr. 88/2008 um meðferð sakamála var talið fullnægt í málinu.

Úrskurður Landsréttar

Landsréttardómararnir K-kvk-nf S-kvk-nf, S-kk-nf T-kk-nf M-kk-nf og V-kk-nf H. V-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 18. maí 2018 sem barst réttinum ásamt kærumálsgögnum 29. sama mánaðar. Kærður er úrskurður Héraðsdóms Reykjavíkur 18. maí 2018, í málinu nr. S[…]/2017, þar sem máli sóknaraðila á hendur varnaraðilum var vísað frá dómi. Kæruheimild er í alið 2. mgr. 192. gr. laga nr. 88/2008 um meðferð sakamála.

2 Sóknaraðili krefst þess að hinn kærði úrskurður verði felldur úr gildi og að lagt verði fyrir héraðsdóm að taka málið til efnislegrar meðferðar.

3 Varnaraðilar hafa ekki látið málið til sín taka fyrir Landsrétti.

Niðurstaða

4 Í ákærunni sem vísað var frá héraðsdómi er ákærðu gefin að sök sérstaklega hættuleg líkamsárás með því að hafa […] 2015, utandyra við […], slegið nafngreindan brotaþola í höfuðið og víðs vegar um líkamann með járnröri, tekið hann hálstaki og kýlt og sparkað í höfuð og líkama hans er hann lá á jörðinni, með þeim afleiðingum að hann hlaut heilahristing, verulega bólgu og mar í kringum bæði augu, grunna smáskurði á andliti, yfirborðsáverka á höfði, fótlegg og hendi og eymsli á hálsi og vinstri olnboga. Í ákærunni segir að brot þetta varði við 2. mgr. 218. gr. almennra hegningarlaga nr. 19/1940.

5 Í dómaframkvæmd Hæstaréttar hafa fyrirmæli cliðar 1. mgr. 152. gr. laga nr. 88/2008 verið skýrð svo að lýsing á þeirri háttsemi sem ákærða er gefin að sök í ákæru verði að vera svo greinargóð og skýr að ákærði geti ráðið af henni hvaða háttsemi hann er sakaður um og hvaða ákvæði refsilaga hann er talinn hafa gerst brotlegur við. Mega ekki vera slík tvímæli um hverjar sakargiftir eru að með réttu verði ákærða talið torvelt að taka afstöðu til þeirra og halda uppi vörnum. Að þessu leyti verður ákæra að vera svo skýr að dómara sé kleift af henni einni að gera sér grein fyrir því hvað ákærði er sakaður um og hvernig sú háttsemi verði talin refsiverð. Samkvæmt þessu verður ákæran að leggja viðhlítandi grundvöll að saksókninni svo að dómur verði lagður á málið í samræmi við ákæru, enda verður ákærði ekki sakfelldur fyrir aðra hegðun en þar greinir, sbr. 1. mgr. 180. gr. laga nr. 88/2008. Ítrekað hefur komið fram í dómum Hæstaréttar að það ráðist nánar af atvikum máls hvaða kröfur eru gerðar til skýrleika ákæru, sbr. dóma 10. desember 2012 í máli nr. 703/2012, 4. apríl 2014 í máli nr. 206/2014 og 29. apríl 2014 í máli nr. 251/2014.

6 Í ákæru er tilgreint hvar og hvenær hin ætlaða líkamsárás er talin hafa átt sér stað og við hvaða refsiákvæði hún varði. Verknaðarlýsing í ákærunni er skýr að teknu tilliti til sakargifta. Í ákærunni er ekki tilgreint sérstaklega hvaða þátt hvor ákærði um sig er talinn hafa átt í ætlaðri atlögu að brotaþola en sú framsetning verður ekki skilin með öðrum hætti en þeim að hvor ákærði um sig sé talinn hafa gerst sekur um alla þætti verknaðarlýsingarinnar. Eðli málsins samkvæmt var óhjákvæmilegt að lýsa afleiðingum ætlaðrar háttsemi beggja ákærðu í einu lagi eins og gert var í ákærunni. Formskilyrðum ákæru er því fullnægt. Það heyrir síðan undir efnishlið málsins að komast að niðurstöðu um það hvort hvor ákærðu um sig hafi gerst sekur um einstaka þætti þeirrar háttsemi sem honum er gefin að sök í ákærunni.

7 Héraðsdómari vísaði málinu frá dómi eftir að aðalmeðferð hafði farið fram í því. Ekki verður séð að ákærðu hafi verið óhægt um vik að taka afstöðu til sakargiftanna og halda uppi viðhlítandi vörnum, sbr. 1. mgr. 180. gr. laga nr. 88/2008.

8 Samkvæmt þessu fullnægir ákæran skilyrðum cliðar 1. mgr. 152. gr. laga nr. 88/2008. Verður hinn kærði úrskurður því felldur úr gildi og lagt fyrir héraðsdóm að taka málið til efnismeðferðar.

Úrskurðarorð:

Hinn kærði úrskurður er felldur úr gildi og lagt fyrir héraðsdóm að taka málið til efnismeðferðar.